
A nyújtásos-rövidüléses ciklus hatékonyságának összefüggései egyenes vonalú és irányváltoztatásos gyorsasággal labdarúgó akadémistáknál

Bevezetés: A függőleges felugrási tesztek közül jól ismert Squat Jump (SJ) és Countermovement Jump (CMJ) típusú ugrások eredményeinek különbségéből vagy arányából (EUR) kalkulált változókat hasznos paraméterként javasolják a sportolók teljesítmények felmérésében, és hagyományosan az izomban lezajló nyújtásos-rövidüléses ciklus hatékonysági mutatóinak tekintik. (McGuigan et al, 2003; 2006)

Célkitűzés: Vizsgálatunk során arra kerestük a választ, hogy a felugrásokból számított, különböző módokon kalkulált hatékonysági mutatók összefüggésbe hozhatók-e a labdarúgók egyenes vonalú, valamint irányváltoztatásos futógyorsaság tesztekben mért teljesítményével.

Vizsgálati módszerek: Vizsgálatunkban egy államilag elismert sportakadémián szereplő, utánpótláskorú labdarúgók (n=41, életkor: 15.9 ± 1.2; testtömeg: 68.7 ± 8.5; testmagasság: 176.9 ± 6.98) vettek részt. A teszteket 2022 augusztusában és szeptemberében végeztük el. A játékosok első körben a felugrási teszteket (SJ, CMJ), majd egy héttel később a sprint teszteket (5-10-20-30m), illetve az irányváltoztatásos tesztet (módosított 505) hajtották végre. A felugrások mérését erőplató segítségével végeztük, a sprint tesztek eredményeit fotocellával rögzítettük. Minden változó esetében Shapiro-Wilk normalitási tesztet végeztünk, majd az összefüggések vizsgálatára Pearson-, illetve Spearman-féle korrelációs számítást alkalmaztunk p ≤ 0.05 szignifikancia szint mellett.

Eredmények: Nem találhatunk szignifikáns összefüggést a kalkulált hatékonysági mutatók, a sprint, valamint a módosított 505 teszt eredményei között. A SJ és CMJ során mért változók esetében különböző erősségű, szignifikáns korrelációt találtunk az 5m, 10m, 20m, 30m sprint és módosított 505 teszt eredményekkel. A módosított 505 teszt esetén sem találtunk összefüggést a kalkulált változók között, ezen kívül csupán kismértékű korreláció volt mind az abszolút, mind a relatív alapváltozókkal. 

Összefoglalás: A különböző felugrástesztek eredményeiből (ugrásmagasság, abszolút és relatív teljesítmény) számolt hatékonysági mutatók nem mutattak összefüggést a pályateszt eredményekkel. Javasolt olyan további vizsgálat, ahol kiderülhet az EUR hatékonysági mutatók alkalmazhatósága pályatesztek elemzésénél, mivel jelenleg korlátozott hasznosságra utal a sportteljesítmény meghatározásában.

